DA Den Europæiske Unions Tidende CE 84/784

(2004/C 84 E/0881)

SKRIFTLIG FORESPØRGSEL P-0407/04

af Hugues Martin (PPE-DE) til Kommissionen

(6. februar 2004)

Om: Fællesskabsprogrammer — CRAFT

Siden 1990'erne har Fællesskabet via sine forsknings- og udviklingsprogrammer finansieret de såkaldte CRAFT-projekter. Formålet med disse projekter er at støtte de små og mellemstore virksomheders (SMV) behov på forsknings- og udviklingsområdet, fremme det grænseoverskridende samarbejde mellem SMV inden for forskning og udvikling og samarbejdet mellem SMV og europæisk forskning.

Med CRAFT har talrige SMV i hele Den Europæiske Union fået mulighed for i forening at iværksætte forskings- og udviklingsprojekter, hvilket lige netop er formålet.

Europa har iværksat et flerårigt program med virksomhederne, især SMV, som målgruppe, med det formål at opnå en forenkling af lovgivningsmæssige, administrative og finansielle foranstaltninger, der netop vedrører denne gruppe. På trods heraf synes der — netop på europæisk plan — ikke at eksistere noget brændende ønske om at forfølge dette mål. Det forholder sig faktisk således, at dokumenter til opnåelse af fællesskabsstøtte bliver stadig vanskeligere at udfylde, og udbetalingen af støtten — efter en eventuel godkendelse af ansøgningen — sker med en del forsinkelse, hvilket tager modet fra SMV. Dette er, så vidt spørgeren er informeret, de faktiske omstændigheder med hensyn til CRAFT.

Vil Kommissionen på baggrund af ovennævnte — selv om strenge regler for opnåelse af fællesskabsstøtte er påkrævet — ikke selv kunne påtage sig den opgave i samarbejde med SMV at forsøge at opnå en forenkling af de administrative procedurer, således at alle SMV i Europa vil kunne drage fordel af sådanne programmer, hvis betydning er indlysende?

CRAFT giver især anledning til følgende spørgsmål:

— Ville det ikke være muligt for Kommissionen at få udfærdiget kontrakterne på de små og mellemstore virksomheders egne sprog for at undgå de tvivlspørgsmål, der opstår dels på grund af uautoriserede oversættelser og dels på grund af anvendelsen af et sprog, som de ikke behersker, selv om kontrakten, som de underskriver, er affattet på engelsk?

— Kunne man ikke anmode forskningscentrene om simpelthen at lave en proformafaktura for at undgå problemerne i forbindelse med moms?

— Kunne Kommissionen ikke forsøge at få indført en betalingsfrist på højst 3 måneder, da det er økonomisk vanskeligt for en SMV at klare en større forsinkelse?

— Ville det ikke være rimeligt at begænse den frist, som Kommissionens jurister har til at skrive under i, til to måneder med henblik på eventuelle tillægsbestemmelser?

— Ville det ikke være hensigtsmæssigt at nydefinere den rolle, som »administrative embedsmænd« — f.eks. mæglere — skal spille, og som går ud på ved hjælp af vejledning snarere end kritik at sørge for, at reglene i forbindelse med CRAFT overholdes?

Svar afgivet på Kommissionens vegne af Philippe Busquin

(12. marts 2004)

Kommissionen er klar over, at det i forbindelse med indkaldelse af forslag til kooperative forskningsprojekter under det sjette rammeprogram er særlig vigtigt for de små og mellemstore virksomheder (smv), at proceduren for behandling af forskningsprojektansøgninger og godkendelse af projekter, der kan få EU-støtte, er optimal og effektiv.

Med hensyn til det ærede medlems forespørgsel om fællesskabsprogrammer under CRAFT (European Cooperative Research Action for Technology) vil Kommissionen gerne gøre opmærksom på følgende:

— Kontrakterne mellem Kommissionen og konsortierne udfærdiges på engelsk, da dette sædvanligvis er arbejdssproget blandt konsortiernes deltagere (i gennemsnit otte). Standardkontrakter under det sjette rammeprogram foreligger imidlertid på alle 11 officielle sprog på Europas og Cordis' websider for at gøre det lettere for konsortiernes deltagere at forstå kontrakterne. Se:(http://europa.eu.int/comm/research/fp6/working-groups/model-contract/index_en.html eller http://www.cordis.lu/fp6/find-doc.htm og klik på linket under overskriften »Model contract« under overskriften »Essential Documents«.)

— I forbindelse med smv-specifikke aktiviteter under det femte rammeprogram optrådte aktørerne for forskning og teknologisk udvikling (forskningscentre) som underkontrahenter for smv-partnerne. I den forbindelse fakturerede de smv'erne prisen for deres ydelse, hvilket førte til en omkostning for smv-partnerne, som delvis godtgøres af Fællesskabet. Eftersom en proformafaktura ud fra et regnskabsmæssigt synspunkt ikke beviser en omkostning, og eftersom den risikerer at åbne mulighed for ukorrekt anvendelse af medlemsstaternes nationale lovgivning, blev FTU-aktørerne anmodet om at udfærdige en egentlig faktura inklusive moms.

Under det sjette rammeprogram er FTU-aktørerne kontrahenter ligesom smv-partnerne, dvs. direkte modtagere af fællesskabsstøtten. De opkræver derfor direkte de støtteberettigede omkostninger, de har haft i forbindelse med deres aktiviteter. Der kræves ingen fakturaer fra FTU-aktørerne under sjette rammeprogram.

— I forbindelse med det sjette rammeprogram har Kommissionen gjort en stor indsats for at afkorte fristen for at afgive tilsagn om og undertegne kontrakter og for at godkende og foretage betalinger. Kommissionen er nu kontraktligt forpligtet til at udbetale Fællesskabets finansieringstilskud til projekter i form af forfinansiering inden for 45 dage efter kontraktens ikrafttræden og de efterfølgende udbetalinger inden for 45 dage efter Kommissionens godkendelse af rapporterne for de enkelte rapporteringsperioder. Koordinatoren er derefter kontraktligt forpligtet til at fordele Fællesskabets bidrag til konsortiets øvrige deltagere i overensstemmelse med bestemmelserne i konsortieaftalen. Hvis Kommissionen ikke overholder fristen, kan kontrahenterne via koordinatoren kræve udbetaling af renter.

— Med det sjette rammeprogram blev der indført nye finansielle og juridiske rammer for smv-aktiviteter. I modsætning til andre instrumenter under det sjette rammeprogram er der ikke noget finansielt solidarisk ansvar mellem deltagerne i smv-aktiviteter, hvorfor der skal foretages kontrol i henhold til Fællesskabets finansforordning (1). Kommissionen har dog til hensigt i betydelig grad at afkorte den tid, der går fra udvælgelsen af projektforslag til udarbejdelse og undertegnelse af kontrakten og udbetaling af Fællesskabets forfinansiering.

— Det er Kommissionens mål at yde bistand til små og mellemstore virksomheder på en måde, der bedst muligt opfylder deres behov. Kommissionen bidrager aktivt til at gøre det nemmere at oprette konsortier og udarbejde forslag til forskningskontrakter ved at organisere eller deltage i informationsmøder og formidlingsarrangementer og tilbyde rådgivning om tekniske, juridiske eller finansielle spørgsmål vedrørende kontrakter under sjette rammeprogram inden for rammerne af de finansielle og forvaltningsmæssige krav.

(1) Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget, EFT L 357 af 31.12.2002.